
HATÁROZAT

Szentendre Város Önkormányzat Polgármesterének az id. Palik Béla és ifj. Palik Béla (………………….) állattartási ügyében Szentendrén, 2009. november 06-án kelt 05-2879-16/2009. számú a zárt trágyatároló kialakítására kötelező határozatát Szentendre Város Önkormányzat Képviselő-testülete

helybenhagyja.

A határozat a közléssel jogerős, azzal szemben fellebbezésnek helye nincs. A határozat bírósági felülvizsgálatát az ügyfél jogszabálysértésre hivatkozással kezdeményezheti. A keresetlevelet a Pest Megyei Bíróságnak (1443 Budapest, Thököly út 94. Pf. 177.) címezve Szentendre Város Önkormányzat Polgármesteri Hivatalában határozatom közlésétől számított 30 napon belül lehet benyújtani vagy ajánlott küldeményként postára adni. A keresetlevél benyújtásának a döntés végrehajtására nincs halasztó hatálya.

INDOKOLÁS

Szentendre Város Önkormányzat Polgármesteri Hivatal Építéshatósági Irodája hatóságomhoz 2009. szeptember 09-én érkeztetett átiratában arról értesített, hogy az Élő Táj Egyesület beadványának kivizsgálása érdekében 2009. szeptember 17-én helyszíni szemlét tart.

A beadvány a Kő-hegy lábánál, a Tófenék Ény-i részén folytatott tevékenységekkel összefüggésben komposztáló telep működtetése, hulladéklerakás témakörben, valamint a Kő-hegy aljában egyes ingatlanokon folyó állattartás körülményeivel kapcsolatban tartalmazott panaszt.

A 2009. szeptember 17-én megtartott helyszíni szemlén tisztázódott, hogy az állattartással kapcsolatos panasz nincs összefüggésben a komposztáló telep működésével, azonban a szemle alkalmával nem derült ki, hogy melyik ingatlanon tartanak állatokat, és ki az ingatlan és az állatok tulajdonosa.

Tekintettel arra, hogy az Élő Táj Egyesület nem tudta a hatóság rendelkezésére bocsátani az eljáráshoz szükséges adatokat, az állattartási ügyet hatóságom hivatalból folytatta le.

2009. szeptember 22-én hatósági ellenőrzés keretében jegyzőkönyvben került rögzítésre, hogy a Szentendre közigazgatási területéhez tartozó, külterület zártkert besorolású 9793 helyrajzi számú ingatlanon id. Palik Béla és ifj. Palik Béla tart állatokat. Id. Palik Béla nyilatkozata szerint az állattartást 30 éve az édesapja kezdte el, jelenleg a területen 12 szarvasmarhát, 25 db sertést (malacot), nyulakat, kecskét és néhány baromfit (liba, tyúk) tartanak. Az ingatlanon ólakat, istállót és egy emberi tartózkodásra alkalmas épületet emeltek.

A tényállás tisztázására és az állattartási szabályok betartásának ellenőrzésére - szakhatóságok bevonásával - 2009. október 08-án helyszíni szemle során került sor.

A helyszíni szemlére meghívót kapott a Fővárosi és Pest Megyei MgSzH Élelmiszelánc-biztonsági és Állategészségügyi Igazgatóság Budai Kerületi Főállatorvosi Hivatala, az ÁNTSZ Szentendrei, Pilisvörösvári Kistérségi Intézete, a Környezetvédelmi, Természetvédelmi és Vízügyi Felügyelőség Természetvédelmi Osztálya, Szentendre Város Önkormányzat Polgármesteri Hivatal Építéshatósági Irodája, és a Környezetvédelmi referens.

A szemlén a Környezetvédelmi, Természetvédelmi és Vízügyi Felügyelőség Természetvédelmi Osztályának nyilatkozattételre feljogosított munkatársa nem jelent meg.

Az Építéshatósági Iroda munkatársa az ingatlanon álló építményekre vonatkozóan megkérdezte, hogy az ólak, a gazdasági épületek, és az emberi tartózkodásra alkalmas ház felépítésére építési engedély alapján került-e sor. Id. Palik Béla nyilatkozata szerint építési engedéllyel nem rendelkezik, a területen 25-30 éve állnak  az állattartásra szolgáló építmények, valamint egy kis ház.

Az Építéshatósági Iroda munkatársa felhívta Panaszoltak figyelmét arra, hogy fennmaradási engedélyt kell beszerezni az épületekre.

A Fővárosi és Pest Megyei MgSzH Élelmiszelánc-biztonsági és Állategészségügyi Igazgatóság Budai Kerületi Főállatorvosi Hivatala nyilatkozattételre feljogosított munkatársa kérdésére Panaszoltak úgy nyilatkoztak, hogy a sertéseket saját maguk számára nevelik és vágják le. A kirendelt hatósági állatorvos megállapította azt, hogy az állattartás a sertések vonatkozásában az állattartás általános és speciális szabályainak megfelel, a szarvasmarhák egyedi jelölése és száma az állatnyilvántartás szabályai szerint történik, annak megfelelő.

Az egyedi jelöléses létszám és szarvasmarha állomány tartása megfelel az állategészségügyi szabályoknak.

Panaszoltak nyilatkozata szerint az ingatlanon az állattartást regisztrált mezőgazdasági őstermelői igazolvány alapján folytatják. 

A kirendelt hatósági állatorvos nyilatkozata szerint az állattartás a kisgazdaság kereteit nem lépi túl, nem tartozik az állattartó telep fogalmi körébe, de megállapította, hogy az állattartás helye nem azon a területen került bejelentésre amelyen folyik, ezért kötelezte Panaszoltakat az állattartás helyének azonnali módosítására.

A trágyakezelés vonatkozásában Panaszolt úgy nyilatkozott, hogy híg trágya nem keletkezik, a keletkező trágya ún. almos-trágya, amelyet annak összeszedése után „szarvasba” halmoznak azon a területen, ahol annak beforgatása majd megtörténik. A hatósági állatorvos előírta a mezőgazdasági területen felhalmozott trágya fóliával történő letakarását. 

Az állategészségügyi hatóság részéről az állattartással és a trágyakezeléssel kapcsolatos kifogás nem merült fel.

A környezetvédelmi referens nyilatkozata szerint Panaszoltak a híg trágyából almos trágyát készítenek. A keletkezett trágya mennyisége arányban áll a földterületre kijuttatható trágya mennyiségével.

Az ÁNTSZ Szentendrei, Pilisvörösvári Kistérségi Intézetének munkatársa megállapította, hogy az állattartás közegészségügyi szempontból nem kifogásolt. A Bubán Árok száraz, szennyeződés nyoma nem látható.

Nyilatkozata szerint a Püspökmajor forrás 2009. szeptember 10-én levett vízmintája szennyeződést nem mutat. Kémiai szempontból (nitrit, nitrát) kifogástalan. Bakteriológiai szempontból a kistérségben található többi forráshoz hasonlóan, némi bakteriális szennyeződést mutat, amely nem hozható összefüggésbe az állattartással és a trágyakiszórással sem. A forrás vize némi (néhány perc) forralás után iható.

A helyszíni szemlén tapasztaltak alapján megállapítást nyert, hogy Panaszoltak a külterületi állattartásra vonatkozó szabályok közül az állatok száma tekintetében jogszerűen járnak el, valamint az, hogy az állattartásra vonatkozó állategészségügyi általános és speciális szabályokat betartják.

Az állattartás helyének módosítása megtörtént.

Az épületek tekintetében Panaszoltak építéshatósági eljárás lefolytatása után megkapják az épületekre a fennmaradási engedélyt, mivel azok több, mint 10 éve a területen állnak.

Az állattartási ügyben eljáró hatóság 2009. október 14-én felkérte a Környezetvédelmi, Természetvédelmi és Vízügyi Felügyelőség Természetvédelmi Osztályát, mint a Natura 2000 hálózathoz tartozó területek felügyeleti jogkörét gyakorló hatóságot, hogy adjon állásfoglalást arra vonatkozóan, hogy az adott terület Natura 2000 hálózathoz való tartozása akadálya-e a területen az almos-trágya felhalmozásának, a trágyakiszórásnak és a beforgatásnak, valamint a KDV hatáskörrel rendelkező szervezeti egységét, hogy foglaljon állást abban a kérdésben, hogy az adott területen „szarvasban” történő almos-trágya tárolása, a trágya kiszórása és beforgatása a karsztvizek védelmében korlátozás alá esik-e.

A felkérésekkel egyidejűleg 2009. október 14-én a környezetvédelemmel összefüggésben felmerült almos-trágya felhalmozás, trágyakiszórás és beforgatás ügyét a közigazgatási hatósági eljárás és szolgáltatás általános szabályairól szóló 2004. évi CXL törvény (továbbiakban: Ket.) 22. § (2) bekezdése alapján áttettem a hatáskörrel és illetékességgel rendelkező hatósághoz. Tekintettel arra, hogy az ügyben természetvédelmi és vízügyi szakhatósági ügy indult, az állattartási ügytől elvált a természetvédelmi ügy. 

A rendelkezésemre álló bizonyítékok alapján minden kétséget kizáró módon megállapítottam, hogy Panaszoltak külterületi zártkert besorolású ingatlanukon haszonállatokat tartanak úgy, hogy a trágyát annak keletkezési helyén nem szivárgásmentes, zárt trágyagyűjtőben tárolják, ezzel megszegték Szentendre Város Önkormányzat Képviselő-testületének az állattartásról szóló 26/2003. (V. 19.) Önk. sz. rendeletének (a továbbiakban R.) 6. § (4) bekezdésében foglaltakat, amely szerint „A trágyát szivárgásmentes, zárt trágyagyűjtőben kell tárolni, melynek vízzáró aljzatúnak kell lennie. A trágyagyűjtőt fedéllel kell ellátni.”

A R. 3. §-a, valamint a R. 6. § (4) bekezdése szerint „haszonállatok a város külterületén számbeli korlátozás nélkül tarthatóak, figyelemmel a magasabb szintű jogszabályok állattartásra vonatkozó előírásaira, valamint jelen rendeletben meghatározott szabályokra”, valamint „a trágyát  szivárgásmentes, zárt trágyagyűjtőben kell tárolni, melynek vízzáró aljzatúnak kell lennie. A trágyagyűjtőt fedéllel kell ellátni.”

Tekintettel arra, hogy a R. 6. § (4) bekezdése a trágya tárolására általánosan vonatkozik, a rendelkezést minden állattartónak be kell tartania tekintet nélkül arra, hogy az állattartást belterületen, vagy külterületen folytatja, határozatomban id. és ifj Palik Bélát arra köteleztem, hogy a fedéllel ellátott zárt trágyatárolót a határozat kézhezvételétől számítva 30 napon belül alakítsák ki.

A közigazgatási hatósági eljárás és szolgáltatás általános szabályairól szóló 2004. évi CXL. törvény (továbbiakban: Ket.) 107. § (1) bekezdése szerint önkormányzati hatósági ügyben átruházott hatáskörben hozott elsőfokú döntéssel szembeni fellebbezés elbírálása a képviselő-testület hatáskörébe tartozik.

A Ket. 105. § (1) bekezdése alapján a másodfokon eljáró szerv a döntést helybenhagyja, feltéve, hogy nem szükséges a határozat megváltoztatása vagy megsemmisítése.

A rendelkezésre álló adatok alapján egyértelműen megállapítható, hogy az átruházott hatáskörben eljáró polgármester a döntést  a R. rendelkezéseinek megfelelően, jogszerűen hozta meg és a fellebbező által felhozott indokok a határozat megsemmisítésének vagy módosításának alapjául nem szolgálhatnak, a R. alapján az állattartással összefüggésben az állatok száma jogszerűen nem korlátozható, mivel az állattartás megfelel a magasabb szintű jogszabályoknak, ám a zárt trágyatároló kialakítása kötelező.

Határozatom a R. 3. § és a 6. § (4) bekezdésén alapul, hatáskörömet és illetékességemet a R. 13.  § (1) bekezdés valamint a Ket. 107. § (1) bekezdése alapján állapítottam meg. 

Szentendre, 2010. január 21.
dr. Dietz Ferenc
polgármester

Értesül: 

1. Fellebbező

2. Irattár

Felelős: Polgármester

Határidő: azonnal

K. m. f.


dr. Dietz Ferenc  s. k.
dr. Molnár Ildikó s. k.


polgármester
jegyző

Kapja:

2. A Képviselő-testület tagjai – Weboldalon
3. Közigazgatási és Népjóléti Iroda   – intézkedésre

